Document ID: /roh_data/filtered/fineweb-2-filterrobots_roh.jsonl.gz/46049

Patrimoni cultural – enconuschent u tuttina in zichel ester?
- Actualisà Glindesdi, 14.9.2015, 10:13
50’000 visitaders èn sa tschentads quella dumonda questa fin d’emna. Ils dis europeics dal monument han envidà sut il moto «Austausch – Enfluss» da laschar surprender dals fastizs da l’ester en l’enconuschent. En passa 300 lieus en l’entira Svizra è vegnì festivà ils dis europeics dal monument.
En il Grischun è quest onn sa preschentada la regiun da Tusaun. En tut han ils responsabels organisà radund 15 visitas guidadas. La devisa dals dis dal monument è quest onn il barat e l'influenza d'autras culturas. En la regiun da transit da Tusaun sa mussa il barat e l'influenza d'utrò en l'architectura, en las vias ed er sin il Munt da Son Gion
Ils dis europeics dal monument a Tusaun èn vegnids organisads dal Servetsch archeologic e da la Tgira da monuments dal Grischun e da Cultura Viamala.